ספריית ח'אלדיה

כתובות מעל אחד מחלונות הספרייה.
ספריית ח'אלדיה (בערבית :المكتبة الخالدية, אל-מכּתבּה אל-ח'אלדיה ) היא ספרייה חשובה של כתבי יד וספרים בתולדות האסלאם השוכנת ברובע המוסלמי בירושלים. הספרייה מכילה כתבי יד חשובים ונדירים ושוכנת במבנה ייחודי ברחוב השלשלת 116.

==המבנה==
המבנה הוא מעין "אנציקלופדיה אדריכלית" של ירושלים בימי הביניים. ראשיתו בתקופה הצלבנית, במאה ה-13. ייעודו בתקופה זו אינו ידוע. בהמשך, נקברו באתר שלושה לוחמים ח'ואריזמים (כת לוחמים שהביסה באמצע המאה ה-13 את הצלבנים בארץ ישראל), אב ושני בניו. האב הוא בִּרכּת ח'אן (ולכן נקרא המבנה בתקופה הממלוכית "תורבּת ברכּת ח'אן" לאמור מבנה הקבר של ברכת ח'אן). יש סברה לפיה ברכת ח'אן הוא בנו של הסולטאן הממלוכי ביברס, שנשא לאשה את ביתו של אחד המפקדים הח'ואריזמים.

הכתובת מעל החלון המרכזי: 
 

השורה האחרונה היא בפרסית ומצביעה על הפילוסופיה הצופית בה אחזו הקבורים כאן.

מבחינה אדריכלית יש במבנה עירוב סגנונות של קשת-כריות וקשת-זיגזג המאפיינות בנייה צלבנית או איובית ארצישראלית עם מאפיינים ממלוכיים, כגון אבלק, שילוב אבנים אדומות ולבנות במשקופי הדלת וחלונות עגולים מוקפים במסגרת זיג-זג.

==הספרייה והאוסף==
הספרייה של משפחת אל-ח'אלדי, 1914. שיח' ראע'ב אל-ח'אלדי יושב שני מימין.
את הספרייה פתח לציבור בשנת 1900 השופט חג' ראע'ב אל-ח'אלידי (1866–1952), ממשפחת ח'אלידי הידועה כאחת מהמשפחות המיוחסות בירושלים עוד מהמאה ה-13 (כמה מבני המשפחה שירתו כראשי העיר ירושלים בתקופת השלטון העות'מאני והבריטי, למשל חוסיין אל-ח'אלידי ויוסף אל-ח'אלידי). בני משפחה זו עסקו באיסוף ספרים וכתבי יד לאורך דורות וכך נצבר אוסף ייחודי ויקר-ערך. ב-1952, לאחר מות הספרן הראשון של הספרייה, היא שקעה בהתדרדרות ונסגרה. לאחר 1967 היו מספר ניסיונות של הרב שלמה גורן לרכוש את המתחם, אולם בשנת 1992, כתוצאה מהשתדלות של המזרחן פרופ' אמנון כהן והארכאולוג פרופ' דן בהט, שופץ המבנה והוא נפתח מחדש כספרייה בשנת 1995. מנהלת הספרייה היא הגב' הייפאא אל-ח'אלידי (למרות שהאוסף הוקדש על ידי אבותיה "לגברים בלבד").

בספרייה 1,278 כתבי-יד מהתקופה הממלוכית והעות'מאנית וכן 5,000 ספרים מודפסים, בנושאי היסטוריה, גאוגרפיה, אסטרונומיה, קוראן, פילוסופיה ושירה. רובם הגדול בערבית, 18 מתוכם בפרסית ו-46 מתוכם בטורקית.

כתב היד העתיק ביותר באוסף עוסק במשפט שארעי של האסכולה המאלכית מן המאה ה-11. בספרייה כמות רבה יחסית של כתבי-יד מקוריים (אוטוגרפים), שנכתבו ביד היוצרים ולא בידי מעתיקים, וכן, ספרים מעוטרים הקרויים מָכּרוּמָה. ספרים אלה הוענקו כמתנות, ובהם מכּרומה שנמסר לצלאח א-דין, המוצג בספרייה. כמו כן נמצאים בספרייה ספרי רפואה הודים מעוטרים מהמאה ה-13, קוראן ענק מעוטר מהמאה ה-16.

קטלוג מדעי מפורט של הספרייה נערך על ידי Lawrence I. Conrad. במקביל, קוטלגו כתבי היד, נסרקו למיקרופיש ולפורמט PDF על ידי עמותת ידידי הספרייה ומוסד אל-פורקן. בשנת 2008 פתחה עמותת ידידי הספרייה את אתר האינטרנט של הספרייה, ובו קטלוג כולל של כתבי-היד.

== לקריאה נוספת ==
<div style="direction: ltr;">
* Lawrence I. Conrad and Barbara Kellner-Heinkele, [http://www.questia.com/PM.qst?a=o&d=98398412 Ottoman Resources in the Khalidi Library in Jerusalem] in Amnon Cohen, Amy Singer, [http://www.questia.com/library/book/aspects-of-ottoman-history-papers-from-ciepo-ix-jerusalem-by-amnon-cohen-amy-singer.jsp Aspects of Ottoman History: Papers from CIEPO IX, Jerusalem], Hebrew University, 1994. pp. 280-293 
</div>

== קישורים חיצוניים ==

* 
* [http://www.rhazy.com/Heb-75-0.htm מיסטיקה איסלאמית בירושלים]
* [https://web.archive.org/web/20190126181520/http://khalidiya-library.com/ אתר הבית של הספרייה] 
* Jocelyn M. Ajami, [http://www.saudiaramcoworld.com/issue/199306/a.hidden.treasure.htm "אוצר נסתר"], תיאור מפורט של הספרייה והאוסף משנת 1993 
* [https://web.archive.org/web/20080913180148/http://weekly.ahram.org.eg/2005/759/cu2.htm מאמר מהעיתון אל-אהראם מספטמבר 2005] 

== הערות שוליים ==

קטגוריה:ירושלים: מבנים
קטגוריה:הרובע המוסלמי
ח'אלדיה
קטגוריה:משפחת ח'אלידי